Retten i Aalborg satte mandag scenen om en retssag, der omhandler kasteskyts fra en motorvejsbro. I dette tilfælde er det to unge mænd der er tiltalt for at kaste med grene. Episoden, de to er tiltalt for, fandt sted tilbage i december 2016. Her mener flere vidner at have set de to tiltalte kaste med grenene ud over E45. De vidner var derfor indkaldt i retten for at afgive forklaring mandag. De to tiltalte er somaliske mænd på henholdsvis 21 og 22 år. Den 22-årige af de to mænd er i forbindelse med sagen blevet mentalundersøgt. - Min klient nægter sig skyldig. Han siger, at det ikke er ham, der har gjort det. Derudover siger han også, at han ikke kan huske, hvad der er sket den pågældende dag, fortæller Julia Jensen, der er forsvarer for den 22-årige. - Det er en sag, som vi fra Nordjyllands Politi ser på med meget alvorlige øjne, fortæller anklager fra Nordjyllands Politi Mikkel Holdensgaard. Udover den 22-årige så nægter den 21-årige tiltalte sig også skyldig i sagen. Der forventes at falde dom i sagen tirsdag.

Opsummering:
Mandag startede sagen mod to somaliere, der er tiltalt for at kaste grene ud fra motorvejsbro ved Hadsundvej i Aalborg.